**Pressinőukogu Teie:**
Pärnu mnt 67a
10134 Tallinn

pn@eall.ee **Meie:** 7. märts 2016 nr.12

Kaebus

Pöördun Teie poole kaebusega Saarte Hääle ajakirjaniku Ain Lemberi suhtes. Ain Lember kirjutas 18. veebruari Saarte Hääles artikli “Saaremaa küttimisandmed kahtluse all”. Artikkel oli sisukas ja puudutas probleeme, mis on äärmiselt olulised jahimeeste sihtgrupile, mitte ainult Saaremaal, vaid kogu Eestis.

Ajakirjanik tegi telefonivestlused ametnikega ja esitas artiklis nende seisukohad, mis olid kohati süüdistavad jahimeeste suhtes. Oluline meie kaebuse juures pole esitatud faktide tõesuse ja põhjendatuse kahtluse alla seadmine. Näeme probleemi eelkõige selles, et meile sisuliselt ei antud võimalust oma seisukohta esitada.

Artikli lõpus toodi väide, et Saarte Hääl pöördus eile (17. veebruaril - kirja autori märge) kommentaari saamiseks kirjalike küsimustega ka Saaremaa jahindusseltsi poole, kuid tagasisidet ei saanud.

Selles ongi meie arvetes ajakirjaniku ebaõige käitumine, mis põhjustas meie arvamuse

mitteesitamise. Ainukene kirjalik pöördumine Saarte Häälest oli ajakirjanik Andres Sepa e-kiri (lisas), mis saadeti välja 17. veebruaril kell 15.02. Nagu lisas olevast e-kirjast selgub, sisaldus viimases probleemi lühikirjeldus ja küsimus, mida kõigest sellest arvata. **Kiri ei sisaldanud tähtaega,** millal ajakirjanik vastust soovib. Seoses sellega oli SJS esindajatel alust arvata, et vastust oodatakse mõistliku aja jooksul. Kuna Saarte Jahimeeste Selts (SJS) on ligi 900 liikmega MTÜ, siis kulub selliste küsimuste vastamiseks läbi esindusorgani minimaalselt paar-kolm päeva, mida saab arvestades kaasaega pidada igati mõistlikuks ajaks. Seetõttu kutsus SJS esindaja õhtupoolikul kirja saades järgmise päeva hommikuks kokku mõned juhatuse liikmed, et teha ajakirjanikule pädev vastus. Seega plaaniti anda vastus 1 päeva jooksul. Hommikul selgus, et artikkel oli juba ilmunud.

Peame sellist ajakirjaniku käitumist lubamatuks. Ühe osapoolena, keda artiklis süüdistatakse on meil õigus olla ärakuulatud ja väärime võimalust anda kommentaari. Sellise käitumisega heideti halba varju kogu Eesti Jahimeeste perele, kes on panustanud oma vaba aega ja vahendeid sigade Aafrika katkuga võitlemisele.

Ajakirjanik Sepp helistas 17. veebruari hommikupoole kella 10 paiku ja soovis fotot. Selles kõnes mainis ta ainult, et nendel on plaanis kirjutada metssigadest artikkel. Mingit kommentaarisoovi ajakirjanik ei maininud.

Sellest tulenevalt on meil lisaks ülaltoodule alust arvata, et ajakirjanik tegutses meelega nii, et süüdistatavale osapoolele reaalselt ja tegelikkuses mitte sõna anda. E-kiri saadeti meie arusaamise kohaselt moe pärast, mis on eriti taunitav. Oleme alati olnud nõus ajakirjanikega suhtlema ja seakatku osas lausa huvitatud adekvaatse informatsiooni jagamisest.

Antud juhtumi puhul rikuti meie arvates Eesti ajakirjanduseetika koodeksi järgmisi punkte:

**4.2 Konflikti sisaldava materjali puhul peab ajakirjanik ära kuulama kõik osapooled.**

**5.1 Kui kellegi kohta avaldatakse tõsiseid süüdistusi, tuleks talle võimaluse korral pakkuda kommentaari võimalust samas numbris või saates**.

Palume võtta antud juhtumi puhul seisukoht ajakirjaniku käitumise suhtes ja edastada see meile kirjalikult, et saaksime selle omakorda edastada oma 11 000 liikmele ja kogu Eesti jahimeeste 16-tuhandelisele perele.

Lugupidamisega

Margus Puust

EJS president

Allkirjastatud digitaalselt

Lisa 1: artikkel „Saaremaa küttimisandmed kahtluse all“ 18.02.2016.

Lisa 2: Ajakirjanik Andres Sepa e-kiri SJS-le

Lisa 3: SJS tegevjuhi Ive Kuninga seletuskiri